Robbi Heyst og Ina Elise Vestrup Christensen har taget familien med fra Tversted til Lille Vildmose. Det har de gjort, fordi de er kommet for at deltage i ’Ørnens Dag’. -	For et års tid siden begyndte vi at interessere os lidt for at komme ud i naturen og se på fugle, og så var der det her arrangement i dag, vi så tog ud for at opleve, siger Robbi Heyst. Interessen stammer fra deres søn, som i en tidlig alder begyndte at interessere sig meget for fugle. -	Vi blev alle sammen smittet af den der fugleglæde, så det er blevet sådan et samlingspunkt for vores familie, som vi bruger nærmest alle weekender på efterhånden, siger Ina Vestrup. Ørne på ønskelisten Hos familiens yngste lød et stort ønske om at se en kongeørn til ’Ørnens Dag’. Ønsket gik dog ikke helt i opfyldelse, men de fik dog en havørn at se. Ina Vestrup har også et andet ønsket på listen. -	Vi vil gerne se en rørdrum. Vi vil virkelig gerne se en rørdrum, men den er også svær, og så, ja, kongeørn, siger hun. Kongeørnen forlod faktisk Danmark i over 100 år, men i 1997 vendte den tilbage, og den kan kun opleves i Nordjylland, og nu går det generelt rigtig godt for den danske ørnebestand. -	Den er gået langt forud for Dansk Ornitologisk Forening havde forventet fra starten af. Lige nu er der omkring 200 par havørne herhjemme, og så har vi fem par kongeørne, siger ornitologen Brian Christoffersen Skræm. Se hele reportagen fra Lille Vildmose: Danmarks ørneland Faktisk er Lille Vildmose kendt som Danmarks ørneland – en af grundene er det lave befolkningstal i området og de fredede skovområder, hvor ørnene kan få ro til at yngle. Søndag var vejret rigtig fint, men som fuglespotter kunne det godt have været bedre til fuglekiggeri. -	Havde der nu været is på søen herude eller sådan noget, så kunne der sagtens have været op til 10 havørne, der havde stået herude midt i søen, lyder det fra ornitologen. Ørneklub for de små Til ’Ørnens Dag’ var også Dansk Ornitologisk Forenings Ørneklub rykket ud, som er en klub for børn i alderen 6-12 år. Ørneklubben arrangerer en masse fugleture og arrangementer for børnene. -	Vi er ude og kigge på fugle sammen med børnene, og så kan vi gøre det i børnehøjde og på et plan, hvor børnene kan være med, siger naturformidler og fugleambassadør i Ørneklubben, Gitte Holm. Dagen igennem var der også massere af børn forbi udkigsposten ved Birkesø i Lille Vildmose. -	De er simpelthen så dygtige – nogle af de børn, jeg havde i dag, kommer og kan kende forskel på fuglene, og de ved lige præcis, hvad fuglene hedder, hvad de spiser, og hvordan de lyder, siger Gitte Holm. Børnenes viden og læring, som de får ved at være medlem af Ørneklubben, bliver også vigtig for fremtiden i verden, mener Gitte Holm. -	De får så meget fornemmelse for naturen og den biodiversitetskrise, som vi har lige nu. De er jo den næste generation, og de er med til, at vi passer på den natur, vi har, siger hun. Ørneklubben har over 500 medlemmer i hele Danmark.
Det går langt bedre for ørnene i Nordjylland, end det har gjort i mange år. Faktisk så godt, at man i Danmark har en ’Ørnens Dag’.